Grensbeheerbeamptes by Beitbrug ontplooi(Foto: New Zimbabwe) Altesame 200 grensbeheerbeamptes is Donderdag ontplooi om dele van die omstrede Beitbrug-grenspos, wat Suid-Afrika met Zimbabwe verbind, te beskerm. Dié beamptes vorm deel van die eerste groep grenswagte wat onder die nuutgestigte Grensbestuurowerheid (BMA) ontplooi is. Hulle sal saam met Zimbabwe se eie grenspatrollie, wat uit lede van die polisie en weermag bestaan, werk om die berugte grenspos te patrolleer. Die burgerregteorganisasie AfriForum het vroeër vanjaar in ŉ dokumentêr Suid-Afrika se gebrek aan grensbeheer met Zimbabwe blootgelê. Die betrokke grenspos is al vir jare bekend vir korrupte bedrywighede en onwettige goedere wat vrylik tussen die twee lande beweeg. Dr. Aaron Motsoaledi, minister van binnelandse sake, het egter Donderdag onderneem om alles moontlik te doen om grensbeheer in die land te verbeter. “Ons probeer om ŉ beter grensbestuurowerheid te bou met hierdie groep jong mans en vroue wat gehoor gegee het aan die oproepe om te dien op ŉ manier wat ons land is staat stel om sy beleid te volg.” Al die ontplooide grenswagte is aan ŉ leefstyloudit onderwerp voordat hul in diens geneem is. “As ons enige onverklaarbare veranderinge in hul leefstyl vind, sal hulle gepos word,” het Motsoaledi onderneem. “Die belangrikste wapen van hierdie wagte is nie die vuurwapens wat hulle dra nie, maar hul integriteit.” Volgens Motsoaledi het die departement ŉ aantal grensposte geïdentifiseer wat veral gebuk gaan onder korrupte bedrywighede. Benewens die Beitbrug-grenspos sal wagte ook by die Lebombo- en Kosibaai-grenspos teen Mosambiek ontplooi word, asook by die Maserubrug-grenspos teen Lesotho. Die grens rondom Kosibaai is die kleinste en strek net vir 76 km. Tog is dit hier waar gesteelde motors uit Suid-Afrika na die res van die vasteland gesmokkel word. “Ons is vasbeslote om ons grense minder poreus te maak. Boosdoeners sal voorts weet dat hulle wel aan die Suid-Afrikaanse grens gevang en gedeporteer kan word.”